C 235/7

Publicarea unei cereri de înregistrare a unei denumiri în temeiul articolului 50 alineatul (2) litera (a) din Regulamentul (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare

(2020/C 235/06)

Prezenta publicare conferă dreptul de opoziție la cererea de înregistrare, în temeiul articolului 51 din Regulamentul (UE) nr. 1151/2012 al Parlamentului European și al Consiliului (1), în termen de trei luni de la data prezentei publicări.

DOCUMENT UNIC

„SZOMOLYAI RÖVIDSZÁRÚ FEKETE CSERESZNYE”

Nr. UE: PDO-HU-02380 – 20.12.2017

DOP (X) IGP ()

1. Denumirea (denumirile)

„Szomolyai rövidszárú fekete cseresznye”

2. Statul membru sau țara terță

Ungaria

3. Descrierea produsului agricol sau alimentar

3.1. Tipul de produs

Clasa 1.6: Fructe, legume și cereale în stare proaspătă sau prelucrate.

3.2. Descrierea produsului căruia i se aplică denumirea de la punctul 1

Denumirea de origine protejată (DOP) „Szomolyai rövidszárú fekete cseresznye” se referă la fructele destinate consumului în stare proaspătă din soiurile locale de cireșe (Prunus avium L.) Rövidszárú fekete [negre cu codiță scurtă] și Mézédes fekete [negre și dulci ca mierea], care se găsesc în localitatea Szomolya și în împrejurimi, precum și din cultivarul oficial Szomolyai fekete [negre de Szomolya].

Greutatea minimă a fructelor este fie de 450 g pentru 100 de unități, fie o greutate medie per cireașă de: 4,5 g ±0,7 g. Fructul are un diametru minim de 18 mm și un diametru maxim de 23 mm.

Forma fructului este tronconică, lată și aplatizată, asemănătoare cu o inimă, ușor adâncită sau plată la capătul opus codiței. Pedunculul este scurt (între 2 și 3 cm) și se desprinde ușor de fruct.

Fructul este de un purpuriu-albăstrui închis și, când atinge maturitatea deplină, de un roșu care bate spre negru sau chiar de culoare neagră. Pielița are o grosime medie, este rezistentă și suportă bine transportul. Pulpa este de culoare purpurie spre neagră, de fermitate medie, foarte zemoasă. Sucul fructului este foarte colorat. Având o culoare roșu-închis, acesta nu se decolorează deloc în timpul prelucrării.

Are gust de miere.

Fructul prezintă următoarele proprietăți chimice:

Conținut de zahăr: 20° Brix minimum

Aciditate maximă: 0,4 g/100 g

Conținut de substanță uscată: minimum 19 %

Soiul „Szomolyai rövidszárú fekete cseresznye” ajunge la maturitate în decursul celei de a doua decade a lunii iunie.

3.3. Hrană pentru animale (doar în cazul produselor de origine animală) și materii prime (doar în cazul produselor prelucrate)

—

3.4. Etape specifice ale producției care trebuie să se desfășoare în aria geografică delimitată

Cultivarea și recoltarea se desfășoară în aria geografică dată.

3.5. Norme specifice privind felierea, răzuirea, ambalarea etc. produsului la care se referă denumirea înregistrată

—

3.6. Norme specifice privind etichetarea produsului la care se referă denumirea înregistrată

—

4. Delimitarea concisă a ariei geografice

Soiul „Szomolyai rövidszárú fekete cseresznye” este produs în limitele administrative ale localităților Szomolya, Ostoros, Novaj, Noszvaj, Bogács, Tard și Tibolddaróc.

5. Legătura cu aria geografică

Fructul „Szomolyai rövidszárú fekete cseresznye” își datorează calitatea ariei geografice și factorilor naturali și umani inerenți.

Fructele „Szomolyai rövidszárú fekete cseresznye” sunt obținute din vechile soiuri „Rövidszárú fekete” și „Mézédes fekete” – care sunt cultivate exclusiv în aria geografică respectivă – și din cultivarul „Szomolyai fekete”, selecționat în împrejurimile localității Szomolya, recunoscut oficial și înregistrat în catalogul național al soiurilor.

Datorită trăsăturilor ariei geografice, cireșele „Szomolyai rövidszárú fekete cseresznye” prezintă următoarele caracteristici: fruct în formă de inimă, peduncul scurt, culoare aproape neagră, gust de miere.

Soiurile cultivate în aria geografică sunt caracterizate de forma de inimă, de fructele de mici dimensiuni și cu greutate redusă și de codița scurtă, cu lungimea cuprinsă între 2 și 3 cm. Grație tipului de sol, fructul se caracterizează printr-o culoare care bate spre negru și care se datorează conținutului mare de colorant, precum și printr-o suprafață lucioasă. Aciditatea slabă dată de proprietățile pedologice și conținutul ridicat de zahăr care se datorează condițiilor climatice se combină pentru a conferi fructelor un gust dulce precum mierea.

Factori naturali

Aria geografică se află în Ungaria, în sud-vestul județului Borsod-Abaúj-Zemplén, în regiunea Bükkalja, la intersecția dealurilor din Bükkalja cu peisajul rural plan care se întinde cât a se vedea cu ochii, numit Marea Câmpie Ungară.

Aici se găsesc dealuri ușor în pantă, acoperite de vii și de livezi, coline și coame de dealuri scăldate de razele soarelui, văi lungi și înguste care merg înspre sud, păduri închise, precum și zone de câmpie pe care se întind terenuri agricole, în apropierea Marii Câmpii. Șirul îngust de dealuri cu pantă nu foarte abruptă, care duc spre Marea Câmpie, foarte asimetrice și povârnite înspre partea nordică, s-a format prin mișcările tectonice din perioadele terțiară și cuaternară, care au fragmentat stratul superior de rocă vulcanică. În regiune predomină sedimentele de tuf riolitic de origine vulcanică, cu textură fină, și loess-ul calcaros care s-a depus deasupra, ceea ce determină, de asemenea, condițiile pedologice: majoritar, solurile forestiere argiloase formate în fundația terenului, solurile brune și, în anumite locuri, solurile negre argiloase de mlaștină, sunt ușor acide. Aceasta se explică prin faptul că, în perioada geologică a miocenului, în zonele periferice ale masivului Bükk, magma (dacitul) care s-a ridicat la suprafață s-a amestecat, din punct de vedere chimic și fizic, cu solul de origine calcaroasă.

Aria geografică se caracterizează printr-un climat ușor temperat spre ușor uscat. Numărul de ore de expunere anuală la soare este de aproximativ 1 850-1 900, între 720 și 740 de ore vara și între 150 și 170 de ore iarna. Temperatura medie anuală se situează între 8,6 °C și 8,8 °C, media sezonieră înregistrând o valoare cuprinsă între 15,5 °C și 16 °C în timpul perioadei de creștere. Cantitatea anuală de precipitații este cuprinsă între 550 și 650 mm, cu o medie cuprinsă între 370 și 400 mm în timpul perioadei de creștere.

Nicăieri în alte zone din Ungaria nu se mai găsesc soluri cu proprietăți asemănătoare și cu astfel de condiții climatice.

Legătura produsului cu mediul geografic

Fructul „Szomolyai rövidszárú fekete cseresznye” are o formă de inimă, care îi este caracteristică; pielița și pulpa sa au o culoare roșu-închis intensă, aproape neagră; conținutul crescut de substanță uscată, cantitatea mare de zahăr și aciditatea slabă îi conferă un gust armonios și dulce ca mierea.

Legătura dintre fructele „Szomolyai rövidszárú fekete cseresznye” și aria geografică este foarte strânsă.

Combinația soiurilor locale, a microclimei și a factorilor pedologici proprii regiunii este determinantă în ceea ce privește dezvoltarea caracteristicilor specifice ale fructelor „Szomolyai rövidszárú fekete cseresznye”, descrise mai sus.

Forma remarcabilă a fructului se datorează soiurilor naturale locale, precum și cultivarului recunoscut oficial, selecționat pe baza soiurilor locale.

Sedimentele de tuf riolitic de origine vulcanică determină atât conținutul ridicat de substanță uscată pe care îl are fructul, cât și culoarea sa roșie intensă, aproape neagră, care este o caracteristică specifică a fructelor cultivate în această zonă geografică.

Datorită numărului mare de ore de expunere la soare a părții din sud a zonelor de cultură și climei ușor temperate care prelungește perioada de coacere, asimilarea zahărului durează mai mult, ceea ce le conferă fructelor o cantitate mai mare de zahăr (minimum 20° Brix). Această valoare este cu mult superioară conținutului de zaharuri al cireșelor cultivate în Ungaria care este, în medie, de 14° Brix. Numărul mare de ore de expunere la soare contribuie la dezvoltarea unui conținut ridicat de antocieni în pielița și pulpa fructelor, care le conferă cireșelor culoarea intensă.

Grație atât solurilor de loess ușor calcaroase din regiune, cât și solurilor ușor acide, care conțin un amestec de andezit de origine vulcanică și de tuf riolitic, fructele cultivate aici au un nivel slab de aciditate (max. 0,4 g/100 g). Această valoare este net inferioară acidității medii de 0,68 g/100 g a cireșelor cultivate în Ungaria.

Datorită motivelor expuse mai sus, efectul combinat al conținutului ridicat de zaharuri și al acidității slabe conduce la apariția unui gust de miere caracteristic fructului care, din întreg teritoriul Ungariei, este produs doar la Szomolya și în împrejurimi.

Greutatea medie redusă a fructelor „Szomolyai rövidszárú fekete cseresznye” (4,5 g) este net inferioară greutății medii a altor cireșe, a căror greutate medie este cuprinsă între 7 și 8 g.

Mai mult, pe tot parcursul cultivării, cunoștințele și expertiza umană joacă un rol esențial. Szomolya poate fi asociată cu tradiția culturii vechilor soiuri locale (Rövidszárú fekete și Mézédes fekete) și cu selecția soiului Szomolyai fekete. Aceste soiuri au pus bazele dezvoltării culturii seculare a cireșei de Szomolya.

Culesul se face manual, fiind vorba despre o sarcină care necesită o mare pricepere. Cireșele fac parte din categoria fructelor al căror proces de maturare are loc în copac și care nu se mai coc după cules, de aceea capacitatea de a stabili dacă cireșele sunt destul de coapte pentru a fi recoltate reprezintă o deprindere locală foarte importantă, care se bazează pe culoarea cireșelor, pe cât de dulci sunt acestea și pe fermitatea lor moderată. Ținând cont de aceste elemente, culegătorul alege fructele coapte spre a fi culese. Pentru a facilita procesul de cules manual, cireșul trebuie să fie tăiat, astfel încât forma și înălțimea sa să fie cât mai adaptate posibil recoltei manuale. Frunzișul este mai mult bogat decât înalt, are formă sferică și un diametru cuprins între 10 și 12 metri. Cireșilor li se dă forma pentru anul următor chiar de la momentul recoltei. Din acel moment, culegătorii taie ramurile și modelează copacul, pregătind astfel forma optimă pentru recolta manuală. Datorită frunzișului aerisit din interior care rezultă în urma tăierii, cireșele sunt scăldate din plin de razele soarelui, ceea ce favorizează asimilarea zaharurilor. În plus, modul în care este dispus coronamentul le permite cireșelor aflate în partea interioară a frunzișului să ajungă la maturarea deplină.

În timpul recoltei se utilizează un instrument tradițional: un trepied („cseresznyeszék” în limba maghiară). Este vorba despre un trepied din lemn, cu înălțimea cuprinsă între 3 și 4 m, care seamănă cu o scară, prevăzut cu o platformă în partea superioară, pe care culegătorul își poate așeza coșul sau pe care se poate așeza pur și simplu pentru a culege cireșele din copac. Pentru a putea culege cireșele aflate cel mai departe, culegătorii trag înspre ei crengile la care nu pot ajunge cu mâna utilizând un instrument încovoiat cu mâner lung și cu o formă specială, pe care lumea de prin părțile locului îl numește „kamó”. Aceștia adună cireșele culese de pe ramuri în coșurile împletite pe care le poartă în spate (numite de localnici „hátyi”), făcute din nuiele sau din papură, fiind foarte atenți să protejeze integritatea fructului, care este deosebit de fragil atunci când este copt. Odată ce au umplut coșul din spate, culegătorii îl golesc în coșul mare pentru cules prevăzut cu un capac, așezat pe trepied. Această metodă permite păstrarea integrității fructelor coapte.

Trimitere la publicarea caietului de sarcini

[articolul 6 alineatul (1) al doilea paragraf din prezentul regulament]

www.gi.kormany.hu/foldrajzi-arujelzok

(1) JO L 343, 14.12.2012, p. 1.